Федерико Гарсия Лорка
Малка балада за три реки

Превод от испански: Александър Муратов, Атанас Далчев, —

chitanka.info

Тече река Гуадалкивир

сред портокали и маслини.

Двете реки в Гранада слизат

от снеговете към житата.

Ах ти, любов,

отиде си и се не върна!

Брада река Гуадалкивир

като гранат червена има.

Струят двете реки в Гранада:

едната кръв, едната сълзи.

Ах ти, любов,

така напусто си отиде!

За корабите белокрили

Севиля има път просторен,

а по водата на Гранада

гребат въздишки само.

Ах ти, любов,

отиде си и се не върна!

Гуадалкивир, висока кула

и в портокалите свеж вятър.

Дауро и Хенил, две малки,

две мъртви кули над блатата.

Ах ти, любов,

така напусто си отиде!

Кажи, водата ли отнася

от викове блуждаещ огън?

Ах ти, любов,

отиде си и се не върна!

Цвят портокалов и маслини

носи в морето, Андалусио.

Ах ти, любов,

така напусто си отиде!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.